
RAPORT
  asupra
  proiectului de Lege pentru completarea Legii nr.230/2007 privind înfiinţarea, organizarea şi funcţionarea asociaţiilor de proprietari

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru completarea Legii nr.230/2007 privind înfiinţarea, organizarea şi funcţionarea asociaţiilor de proprietari, trimis cu adresa nr.PL.x.744 din 5 decembrie 2011 şi înregistrat cu nr. 31/1224 din 8 decembrie 2011.
Senatul, în calitate de primă Cameră sesizată, a adoptat proiectul de lege în şedinţa din 28 noiembrie 2011, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

     Proiectul de lege are ca obiect de reglementare completarea Legii nr.230/2007 privind înfiinţarea, organizarea şi funcţionarea asociaţiilor de proprietari, cu modificările şi completările ulterioare. Intervenţiile legislative vizează armonizarea cadrului normativ existent cu situaţia reală, în sensul contribuţiei comune la plata cheltuielilor reale datorate furnizorului de energie termică a tuturor proprietarilor de apartamente, inclusiv cei dotaţi cu centrale termice.
    Consiliul Legislativ, conform adresei cu nr.624 din 6 iunie 2011, a avizat negativ iniţiativa legislativă, considerând că ipoteza juridică propusă de iniţiatori este în conflict nu normele legale în vigoare. În prezent, serviciul public de alimentare cu energie termică este reglementat de Legea nr.325/2006. Articolul 38 alin.(2) din acest act normativ conţine o dispoziţie similară cu cea propusă de iniţiatori.
   Guvernul României, conform punctelor de vedere transmise prin adresele cu nr.1851 din 18 august 2011 şi nr.6108 din 8 octombrie 2012, nu susţine adoptarea iniţiativei legislative.
    Comisia pentru administraţie publică, amenajarea teritoriului şi echilibru ecologic a avizat negativ proiectul de lege, cu unanimitate de voturi, în şedinţa din 12 decembrie 2011, conform adresei cu nr.26/590/2011.

     Liga Habitat a transmis Comisiei juridice, de disciplină şi imunităţi o solicitare de respingere a proiectului de lege, conform adresei cu nr.31/1224 din 28 martie 2012.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege în şedinţa din data de 16 octombrie 2013.

Din totalul de 27 de membri ai Comisiei juridice, de disciplină şi imunităţi au participat la dezbaterea iniţiativei legislative 14 deputaţi.
     În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea proiectului de Lege pentru completarea Legii nr.230/2007 privind înfiinţarea, organizarea şi funcţionarea asociaţiilor de proprietari, întrucât consideră că propunerea de a stabili o cotă procentuală aferentă consumului comun de energie termică diferită numai pentru posesorii de centrale termice ar produce discriminare între categoriile de proprietari din condominii, între cei debranşaţi şi cei racordaţi la sistemul de alimentare cu energie termică, având în vedere că într-un condominiu, datorită stării de indiviziune forţată, toţi proprietarii sunt coproprietari şi pentru cotă-parte indiviză din proprietatea comună pentru care au drepturi şi obligaţii comune.
   În raport cu obiectul şi conţinutul său, iniţiativa legislativă face parte din categoria legilor ordinare.

